Dnes mal Šinterík náladu, že lovil každý chvost, ktorý šiel okolo. 😀 Mačičky to trpezlivo znášali, dámy ho vybili, ale Lassiter mu dovolil loviť jeho chvostík a trpezlivo znášal útoky drobných ostrých zúbkov. Celkove bol dnes Lassinko nastavený nejako zmierlivo; dopoludnia pred Šinterom ešte utekal, poobede ho už sám od seba vyzýval na hranie – prikrčil sa, počkal, až ho Šinter dobehne a skočí a tesne predtým, ako Šinter naňho dopadol, pregúlil sa Lassiter na chrbát, zachytil ho labkami a začali sa klbčiť. 😛
Najmenšiu trpezlivosť pre lovenie chvostíka prejavila dnes Gayka. Bola nejaká tlmená, zrejme jej vakcína dáva zabrať. Keď ju Šinter už príliš molestoval, proste ho labkou pritisla o zem a začala mu lízať kožúšok. Šinterík zápasil o slobodu, ale proti Gayči nemal šancu 😛 … tak sa lízali navzájom. Už došiel na to, že lízať kožúšok inej Mačičke mu prinesie dobré body.
V noci zrejme klesla teplota v dome pod 18°, pretože sa samočinne spustilo kúrenie. Lassinko to hneď využil na výdatný šlofík na radiátore na záclone. 🙂
Robila som aj videá, ale bol večer a neviem, či svetelnosť postačila, takže zatiaľ len pár fotiek z dnešného večera:
This slideshow requires JavaScript.